**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Οργανισμού Χρηματοδοτήσεως Στέγης (Τροποποιητικός) (Αρ. 2) Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Σταύρος Παπαδούρης

Αντρέας Καυκαλιάς

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε έξι συνεδρίες της, που πραγματοποιήθηκαν στο διάστημα μεταξύ της 20ής Μαρτίου και της 12ης Ιουνίου 2023. Στο πλαίσιο των συνεδριάσεων της επιτροπής παρευρέθηκαν ενώπιόν της εκπρόσωποι του Υπουργείου Οικονομικών, της Νομικής Υπηρεσίας της Δημοκρατίας, της Κεντρικής Τράπεζας της Κύπρου (ΚΤΚ), καθώς και ο γενικός διευθυντής του Οργανισμού Χρηματοδοτήσεως Στέγης (ΟΧΣ).

Σκοπός του νομοσχεδίου είναι η τροποποίηση του περί Οργανισμού Χρηματοδοτήσεως Στέγης Νόμου, ώστε η σύνθεση και λειτουργία του διοικητικού οργάνου του ΟΧΣ να συνάδει με τις σχετικές οδηγίες της ΚΤΚ και να διευκολυνθεί η διαδικασία πλήρωσης θέσεων για τον διορισμό των μελών αυτού.

Ειδικότερα, οι προτεινόμενες ρυθμίσεις αφορούν κυρίως στα ακόλουθα:

1. Την τροποποίηση της σύνθεσης του διοικητικού οργάνου του ΟΧΣ, το οποίο διορίζεται από το Υπουργικό Συμβούλιο, ώστε αυτό να απαρτίζεται από επτά έως δεκατρία μέλη, εκ των οποίων τουλάχιστον δύο και όχι περισσότερα του ενός τετάρτου (1/4) του συνόλου των διορισθέντων μελών να είναι εκτελεστικά, ενώ τα υπόλοιπα, περιλαμβανομένου του προέδρου, στην πλειοψηφία τους να είναι μη εκτελεστικά.
2. Τη σύσταση ειδικής επιτροπής, η οποία να αξιολογεί και να προτείνει προς έγκριση στον Υπουργό Οικονομικών υποψηφίους για τις κενές θέσεις του διοικητικού οργάνου.
3. Τη δυνατότητα επαναδιορισμού του συνόλου ή ορισμένων μη εκτελεστικών μελών του διοικητικού οργάνου για περαιτέρω θητείες, που να μην υπερβαίνουν συνολικά τις τρεις θητείες.
4. Την παραχώρηση στο Υπουργικό Συμβούλιο της εξουσίας να παύσει καθ’ οιονδήποτε χρόνο οποιοδήποτε μη εκτελεστικό μέλος του διοικητικού οργάνου και να διορίσει νέο για τη μη διανυθείσα περίοδο της θητείας του παυθέντος μέλους.
5. Τον καθορισμό της θητείας του προέδρου του διοικητικού οργάνου και των προέδρων των ειδικών επιτροπών, που συστήνονται σύμφωνα με την ισχύουσα νομοθεσία, ώστε αυτή να μην υπερβαίνει συνολικά τα έξι έτη.
6. Τη διεξαγωγή των συνεδριάσεων του διοικητικού οργάνου, ώστε τα μέλη του να μην μπορούν να απουσιάζουν για περισσότερες από δύο συνεχόμενες φορές ή αθροιστικά για το ένα τέταρτο (1/4) των συνεδριάσεων που διεξάγονται κατ’ έτος.

Στο πλαίσιο της συζήτησης του θέματος η εκπρόσωπος του Υπουργείου Οικονομικών δήλωσε ότι, σύμφωνα με την ισχύουσα νομοθεσία, ο ΟΧΣ, παρ’ όλο που αποτελεί νομικό πρόσωπο δημόσιου δικαίου, αποτελεί επίσης αδειοδοτημένο πιστωτικό ίδρυμα και συνεπώς οφείλει να συμμορφώνεται με τις οδηγίες της ΚΤΚ. Ως εκ τούτου, με το υπό αναφορά νομοσχέδιο ρυθμίζεται η σύνθεση και λειτουργία του διοικητικού οργάνου του ΟΧΣ στη βάση των σχετικών οδηγιών της ΚΤΚ, που προβλέπουν για τη λειτουργία των αδειοδοτημένων πιστωτικών ιδρυμάτων.

Επιπροσθέτως, η ίδια εκπρόσωπος ανέφερε ότι στο νομοσχέδιο προβλέπεται ότι ειδική επιτροπή, η οποία συστήνεται δυνάμει της ισχύουσας νομοθεσίας, θα αξιολογεί και θα προτείνει στον Υπουργό Οικονομικών υποψήφια μέλη για διορισμό στο διοικητικό όργανο του ΟΧΣ, τα οποία θα υπόκεινται σε έλεγχο καταλληλότητας και από την ΚΤΚ. Με τον τρόπο αυτό αναμένεται να επιτευχθεί επιτάχυνση της διαδικασίας πλήρωσης των θέσεων σε σχέση με το υφιστάμενο καθεστώς και διασφαλίζεται η επιλογή των καταλληλότερων και ικανότερων προσώπων για διορισμό.

Ο εκπρόσωπος της ΚΤΚ συμφώνησε με τους σκοπούς και τις επιδιώξεις του νομοσχεδίου, δηλώνοντας ότι η αξιολόγηση των υποψηφίων από ειδική επιτροπή του ΟΧΣ θα διευκολύνει τη μετέπειτα αξιολόγηση που πραγματοποιεί η ΚΤΚ.

Ο γενικός διευθυντής του ΟΧΣ συμφώνησε με τους σκοπούς και τις επιδιώξεις του νομοσχεδίου και δήλωσε ότι με τις ρυθμίσεις που προτείνονται αναμένεται να επιτευχθεί ταχύτερη πλήρωση των θέσεων του προέδρου και των μελών του διοικητικού οργάνου του ΟΧΣ.

Στο στάδιο της εξέτασης του νομοσχεδίου μέλη της επιτροπής ζήτησαν περαιτέρω διευκρινίσεις αναφορικά με θέματα που αφορούν στην αύξηση των μελών του διοικητικού οργάνου, καθώς και στις θητείες αυτών, ενώ παράλληλα εξέφρασαν επιφυλάξεις σε σχέση με την προτεινόμενη διαδικασία διορισμού των μελών του διοικητικού οργάνου, δηλώνοντας ότι στο νομοσχέδιο πρέπει να επέλθουν οι κατάλληλες τροποποιήσεις, με τρόπο που να διασφαλίζεται το αδιάβλητο της διαδικασίας και η συμμόρφωση με τους κανόνες δικαίου.

Συναφώς, ο ΟΧΣ ενημέρωσε την επιτροπή για τα τεθέντα ζητήματα με σχετικό υπόμνημα, ημερομηνίας 24 Απριλίου 2023, στο οποίο αναφέρονται μεταξύ άλλων τα ακόλουθα:

1. Η προτεινόμενη αύξηση των μελών του διοικητικού οργάνου αναμένεται να συμβάλει στην αρτιότερη στελέχωση του ΟΧΣ, ενώ ο διορισμός σε αυτό επιπρόσθετων μη εκτελεστικών μελών αναμένεται να ενισχύσει τη λειτουργία του ΟΧΣ.
2. Η δυνατότητα έναρξης διαδικασίας εξεύρεσης υποψηφίων για διορισμό από τον ίδιο τον ΟΧΣ συνάδει με τις σχετικές οδηγίες της ΚΤΚ, που αφορούν σε θέματα εσωτερικής διακυβέρνησης των αδειοδοτημένων πιστωτικών ιδρυμάτων, χωρίς να αναιρεί:

α. την υφιστάμενη δυνατότητα του Υπουργού Οικονομικών και του Υπουργικού Συμβουλίου να προτείνουν υποψηφίους για διορισμό ως μη εκτελεστικά μέλη,

β. την υφιστάμενη προϋπόθεση για αξιολόγηση από το διοικητικό όργανο του ΟΧΣ της καταλληλότητας των προσώπων που προτείνονται για διορισμό πριν από την υποβολή των στοιχείων των υποψήφιων μελών για έγκριση από την ΚΤΚ και

γ. την απαίτηση για έγκριση από τον Υπουργό Οικονομικών των υποψηφίων που προτείνονται για διορισμό από τον ΟΧΣ, καθώς και λήψη τελικής απόφασης από το Υπουργικό Συμβούλιο.

1. Η δυνατότητα που παραχωρείται στο Υπουργικό Συμβούλιο να εγκρίνει την επέκταση της τριετούς θητείας των μη εκτελεστικών μελών μέχρι τρεις φορές, περιλαμβανομένης της πρώτης θητείας, διασφαλίζει την ομαλότερη λειτουργία του διοικητικού οργάνου και ενδυναμώνει την προοπτική συσσώρευσης σε αυτό των απαραίτητων εμπειριών.

Σημειώνεται ότι το Υπουργείο Οικονομικών, στη βάση των επιφυλάξεων της επιτροπής αναφορικά με τη διαδικασία διορισμού των μελών του διοικητικού οργάνου, κατέθεσε τρία αναθεωρημένα κείμενα του νομοσχεδίου, με το τελικό κείμενο κατατεθειμένο στις 6 Ιουνίου 2023.

Ειδικότερα, στο τελικό κείμενο του νομοσχεδίου προβλέπεται μεταξύ άλλων ότι η επιτροπή ανάδειξης υποψήφιων μελών του διοικητικού οργάνου θα αξιολογεί όλους τους υποψηφίους για διορισμό στο διοικητικό όργανο, που είτε η ίδια εντοπίζει είτε προτείνονται από τον Υπουργό Οικονομικών, λαμβάνοντας υπόψη τον ενδεδειγμένο συνδυασμό γνώσεων, δεξιοτήτων, πολυσυλλεκτικότητας και εμπειρίας που πρέπει να διακρίνει τα μέλη και τη λειτουργία του διοικητικού οργάνου και στη συνέχεια κατάλογος που καταρτίζεται και περιλαμβάνει τα αξιολογηθέντα υποψήφια μέλη θα τίθεται ενώπιον του διοικητικού οργάνου προς έγκριση. Ακολούθως, ο εν λόγω κατάλογος θα αποστέλλεται στον Υπουργό Οικονομικών για σκοπούς έγκρισης ή απόρριψης των αξιολογηθέντων από το διοικητικό όργανο υποψηφίων, προκειμένου να υποβάλλεται σχετική πρόταση προς το Υπουργικό Συμβούλιο για τη λήψη τελικής απόφασης.

Οι εκπρόσωποι του ΟΧΣ και της ΚΤΚ συμφώνησαν επί των προνοιών του τελικού αναθεωρημένου κειμένου του νομοσχεδίου.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

20 Ιουνίου 2023

Αρ. Φακ.: 23.01.063.222-2022

ΠΧ/ΜΚ/MV